Bethelsdorp kry nog ’n polisiekantoor | News24
Bethelsdorp kry nog ’n polisiekantoor
Nqaba Bhanga. Foto: daily sun
DIE Bethelsdorp-gemeenskap in die Nelson Mandelabaai Metro gaan ’n tweede polisiekantoor kry.
Die Metro se komitee oor menslike nedersettings het verlede Dinsdag ’n aanbeveling ondersteun oor ’n aansoek om die oordrag van erf 11823 in Bloemendal aan die Departement van Openbare Werke vir die oprigting van ’n polisiekantoor.
Die polisie het in September 2013 om die hersonering en oordrag van die oop stuk grond aansoek gedoen.
Die inwoners van die Baai se noordelike woongebiede het Nathi Nhleko, Minister van polisie, op sy besoek in Februarie vanjaar op ’n openbare vergadering gesê dit is onaanvaarbaar dat net een polisiekantoor die groot Bethelsdorp-gebied moet bedien.
Raadslede Trevor Louw (DA) en Sizwe Jodwana (ANC) het die dringendheid van die aansoek beklemtoon.
“Die misdaad in Bloemendal neem toe en nog ’n polisiekantoor is noodsaaklik,” sê Louw.
Nqaba Bhanga, voorsitter, het Dinsdag gesê hoewel ’n polisiekantoor vir die gebied nodig is, moet ’n tydraamwerk aan die ontwikkeling daarvan gekoppel word en dat die betrokke munisipale amptenare die aanvang van bouwerk streng moet monitor.
“Om van munisipale grond afstand te doen en dan word daar 20 jaar lank niks gebou nie, help nie die munisipaliteit nie,” sê Bhanga.